Diari Oficial de la Generalitat Valenciana


Sumari del DOGV 8487, del 15-02-2019 (2019/1421)

RESOLUCIÓ de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació del Decret 132/2009, de 4 de setembre, del Consell.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8487

Data del DOGV
:   15-02-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/1421


Data del document
:   12-02-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * ajuda pública

RESOLUCIÓ de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació del Decret 132/2009, de 4 de setembre, del Consell. [2019/1421]  
Vist el que es disposa en l'article 17 del Decret 132/2009, de 4 de setembre, del Consell, pel qual es regula la concessió de beques, publicat en el Diari Oficial de la Generalitat Valenciana de 8 de setembre de 2009, quant a la fixació de la quantia d'aquestes beques, així com l'increment anual d'aquesta quantia, aplicant el mateix increment global previst per a la despesa del sector públic valencià, previst en la Llei de pressupostos de cada any.  
Vist que per Resolució de 22 de febrer de 2018, de la Conselleria d'Hisenda i Model Econòmic, s'estableix en 1.023,16 euros la quantitat inicial de percepció en l'exercici 2018 de les beques sotmeses a l'àmbit d'aplicació del Decret 132/2009, de 4 de setembre, del Consell. Aquesta mateixa resolució preveia que aquesta quantitat de 1.023,16 euros havia de ser incrementada, si escau, aplicant-li el percentatge de l'increment de la despesa del sector públic que s'aprovara en els pressupostos generals de l'Estat per a l'exercici 2018, de conformitat amb el que es preveu en la disposició transitòria tercera de la Llei 22/2017, de 29 de desembre, de pressupostos de la Generalitat per a l'exercici 2018.  
  
Com a resultat dels increments previstos en la Llei 6/2018, de 3 de juliol, de pressupostos generals de l'Estat, l'import de la mensualitat es va incrementar amb efectes 1 de gener de 2018 en 15,35 euros i va quedar fixada en 1.038,51 euros i des de l'1 de juliol de 2018 es va incrementar en 17,91 euros, i va quedar fixada en 1.041,07 euros; aquesta quantitat està subjecta a les retencions legalment establides.  
Vist que el Reial decret llei 24/2018, de 21 de desembre, pel qual s'aproven mesures urgents en matèria de retribucions en l'àmbit del sector públic, disposa que «l'any 2019 les retribucions del personal al servei del sector públic no podran experimentar un increment global superior al 2,25 per cent respecte a les vigents a 31 de desembre de 2018- A més, si l'increment del producte interior brut (PIB) a preus constants en 2018 aconseguira o superara el 2,5 % s'afegiria, amb efectes d'1 de juliol de 2019, un altre 0,25 % d'increment salarial...».  
  
Vistos els increments retributius establits en el Reial Decret llei 24/2018, de 21 de desembre i en el Decret llei 1/2019, de 18 de gener, del Consell, de modificació de la Llei 28/2018, de 28 de desembre, de pressupostos de la Generalitat per a l'exercici 2019 (DOGV 8473, 28.01.19), pel qual es traslladen els criteris i exigències establits per l'Estat quant a les polítiques de despeses de personal, així com l'informe favorable de la Direcció General de Pressupostos, de data onze de febrer de 2019, resolc:  
  
Establir en 1.064,49 euros, la quantitat inicial de percepció per a l'exercici 2019 de les beques sotmeses a l'àmbit d'aplicació del Decret 132/2009, de 4 de setembre. Aquesta quantitat de 1.064,49 euros haurà de ser incrementada, si escau, amb l'increment salarial addicional de conformitat amb el que s'estableix en la disposició addicional tercera del Decret llei 1/2019, de 18 de gener, del Consell.  
  
València, 12 de febrer de 2019.- El conseller d'Hisenda i Model Econòmic: Vicent Soler i Marco.